Jan E. Jørgensen (V), 2024-03-19:
Tak for det.
I forbindelse med gennemlæsningen af høringsnotaterne vil jeg sige, at det især var henvendelsen fra Dansk Sygeplejeråd, der gjorde indtryk på mig.
Det fremgår, at de tilbage i perioden fra maj til juni 2023 har foretaget en arbejdsmiljøundersøgelse blandt medlemmerne, og at hovedresultatet fra den undersøgelse er, at knap hver tredje – 32 pct. – af alle sygeplejersker inden for de seneste 12 måneder er blevet udsat for en eller flere krænkende handlinger i forbindelse med deres arbejde.
14 pct. er blevet truet med vold, 9 pct. er blevet udsat for uønsket seksuel opmærksomhed og chikane, 7 pct. har oplevet mobning, 6 pct. er blevet udsat for vold, og 15 pct. er blevet udsat for en anden krænkende handling, og det er især sygeplejersker, der er ansat på skadestuer, hvor det er 63 pct., og hvor det på psykiatriske sengeafdelinger er 62 pct., der har været udsat for krænkende handlinger, og man kan jo næsten sige sig selv, at det har en betydning, og det fremgår da også af undersøgelsen, at sygeplejersker oplever en lavere tilfredshed med det psykiske arbejdsmiljø på arbejdspladsen, at de oplever at være stressede og psykisk nedslidte, og at de søger nye job.
Det er jo nok ikke noget fuldstændig nyt fænomen, at offentligt ansatte oplever chikane, det være sig fængselsbetjente, politibetjente, sygeplejersker, socialrådgivere og andet frontlinjepersonale, men med udbredelsen af sociale medier osv. er det blevet lettere at chikanere, og chikanen når langt bredere ud.
Med en aktindsigt i en personalemappe kan man få adgang til personlige oplysninger om eksempelvis en politibetjent eller en fængselsbetjent, som man har set sig vred på.
Man kan opsøge vedkommende på bopælen – det er forholdsvis nemt at finde ud af, hvorhenne folk bor – og man kan for den sags skyld også opsøge børns daginstitution og andet, hvilket jo i sagens natur må være voldsomt ubehageligt for den pågældende medarbejder.
Det tager vi nu hånd om.
Regeringen har fremsat et lovforslag, som vil gøre det vanskeligere at få aktindsigt, jo primært i personalesager, altså i personalemapper, som det er tilfældet, hvis man har en formodning om, at den, der søger aktindsigten, gør det, fordi vedkommende vil udøve chikane mod den offentligt ansatte.
Og jeg vil bare slå fast, at man selvfølgelig har mulighed for at klage over behandlingen, hvad enten det er ved en anholdelse eller ved en indlæggelse på sygehuset osv.
Selvfølgelig kan man det, men hvorfor er det egentlig nødvendigt, at man også får adgang til en persons personalemappe, fordi man vil klage over vedkommende?
Det har jeg simpelt hen svært ved at se behovet for.
Ved gennemlæsningen af høringssvarene fandt jeg ud af, at det var det så åbenbart ikke alle der mente, og bl.a. Dagbladet Information, Dansk Journalistforbund, Danske Medier og andre er ude med riven og synes, at det er et forfærdeligt lovforslag, der nærmest vil umuliggøre, at der fremover kan udgives aviser.
Men bortset fra deres klager, som jeg må indrømme jeg ikke forstår, og som jeg i hvert fald ikke har nogen sympati for, tror jeg og håber jeg i hvert fald, at der vil være et bredt flertal i det her Folketing, der vælger at beskytte vores offentligt ansatte, som tager en tørn, og som står i første række, når man konfronteres med vrede borgere, altså selvfølgelig ikke mod berettigede klager osv., men mod chikane.
For det hører simpelt hen ingen steder hjemme.